
STANOVISKO

k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym  faktorom pri práci v znení nariadenia vlády Slovenskej republiky č. 301/2007 Z. z. - nové znenie


I

          Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení nariadenia vlády Slovenskej republiky č. 301/2007 Z. z. na rokovanie vlády Slovenskej republiky predkladá minister zdravotníctva Slovenskej republiky Viliam Čislák na základe Plánu legislatívnych úloh vlády Slovenskej republiky na rok 2015. 
         Predložený návrh nariadenia vlády nebude mať vplyv na rozpočet verejnej správy a na podnikateľské prostredie, nedochádza ním k zvýšeniu regulačného zaťaženia. Návrh nariadenia vlády nebude mať nepriaznivé sociálne vplyvy, vplyv na životné prostredie ani vplyv na informatizáciu spoločnosti. 
         Podľa predkladateľa je návrh v súlade s Ústavou Slovenskej republiky, zákonmi a ďalšími všeobecne záväznými právnymi predpismi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

II

         Návrhom nariadenia sa transponuje článok 5 smernice Európskeho parlamentu a Rady 2014/27/EÚ z  26. februára 2014, ktorou sa menia smernice Rady 92/58/EHS, 92/85/EHS, 94/33/ES, 98/24/ES a smernica Európskeho parlamentu a Rady 2004/37/ES s cieľom zosúladiť ich s nariadením (ES) č. 1272/2008 o klasifikácii, označovaní a balení látok a zmesí (Ú. v. EÚ L 65, 5.3.2014), na základe ktorej je potrebné právny poriadok Slovenskej republiky uviesť do súladu so smernicou 2014/27/EÚ do 1. júna 2015.
         Nariadením Európskeho parlamentu a Rady (ES) č. 1272/2008 o klasifikácii, označovaní a balení látok a zmesí sa stanovil nový systém klasifikácie a označovania chemických látok a zmesí v EÚ na základe Globálneho harmonizovaného systému klasifikácie a označovania chemických látok a zmesí (Globally Harmonised System – GHS) na medzinárodnej úrovni. 


III

         Legislatívna rada vlády Slovenskej republiky prerokovala návrh nariadenia vlády na svojom zasadnutí 17. marca 2015 a odporučila predkladateľovi zapracovať jej pripomienky a odporúčania a na rokovanie vlády Slovenskej republiky predložiť návrh nariadenia vlády v novom znení.

IV

        Sekcia vládnej legislatívy Úradu vlády Slovenskej republiky konštatuje, že  pripomienky Legislatívnej rady vlády Slovenskej republiky (10 pripomienok) sú v novom znení návrhu nariadenia vlády zapracované, a preto odporúča vláde Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení nariadenia vlády Slovenskej republiky č. 301/2007 Z. z. schváliť v predloženom znení.



V Bratislave  8. apríla 2015








